Rosa Lund (EL), 2024-12-17:
Tak for det, og tak for talen, hr. Mikkel Bjørn.
Jeg synes, det er en dejlig dag i dag, at vi kan stå sammen om at beskytte mindretal i det her land.
Nu står man så her – glædeligvis! – og er med i en aftale, hvor vi faktisk styrker lige præcis de grupper, som er omfattet af racismeparagraffens retssikkerhed.
Antisemitisme er som alle andre former for racisme et monster, som vi skal bekæmpe overalt, hvor det stikker sit grimme ansigt frem.
Den ene dag mistænkeliggøres jøder for at være en del af en woke konspiration mod vestlige værdier, den næste dag for at være kapitalister, der styrer verdens finanssektor.
For Enhedslisten har kampen mod antisemitisme altid været kerne-dna.
Vi har i årtier stået i spidsen for krystalnatsarrangementer i hele landet sammen med jødiske mindretal.
I de seneste år har vi desværre set en stigning i antallet af antisemitiske hændelser.
Det er helt uacceptabelt.
Danske jøder har ikke noget som helst kollektivt ansvar for Netanyahus forbrydelser, ligesom danske muslimer ikke havde noget kollektivt ansvar for Islamisk Stats krige.
Kritik af Israels krigsforbrydelser skal rettes mod Israels regering, ikke mod danske jøder.
På samme måde er det helt afgørende, at kampen mod antisemitisme ikke misbruges til at forsøge at mistænkeliggøre kritik af Israel og af den ulovlige besættelse.
Vi ser desværre lande, hvor det netop sker, altså hvor helt legitim kritik af Israel udskammes eller tilmed kriminaliseres som antisemitisme.
Det skal ikke ske i Danmark, både af hensyn til vores ytringsfrihed, men også fordi det er farligt for danske jøder, hvis kampen mod antisemitisme tages som gidsel i en kamp, som intet har med det at gøre.
Det er også vigtigt for mig at understrege, at selv om det her lovforslag udspringer af aftalen mod antisemitisme, er der tale om strafskærpelser for hadforbrydelser, som begås mod alle minoriteter, ikke bare jødiske mindretal.
Det er noget, vi har kæmpet for i Enhedslisten i rigtig mange år.
Der bliver jo desværre i Danmark begået titusindvis af hadforbrydelser.
Hadforbrydelser er ikke blevet taget alvorligt.
Når vi har et område, hvor der kun bliver rejst sager i 1 pct. af tilfældene, er der altså noget helt galt.
Derfor har vi i Enhedslisten forsøgt at få igennem, at politiet, hver gang de modtager en sag, skal tage stilling til, om der er tale om en hadforbrydelse.
Vi har kæmpet for, at der skulle være uddannelse af politiet, og det har vi desværre fået afvist af skiftende justitsministre, selv om vi ved, at der ved bestemte begivenheder eller i bestemte områder kan være øget risiko for, at der bliver begået hadforbrydelser, og det er netop det, det her lovforslag handler om.
Vi har set angreb på deltagere i Copenhagen Pride; vi har set voldsparate nazister gå i optog; jødiske fejringer i det offentlige er blevet aflyst af sikkerhedshensyn; og Rasmus Paludan har stået og bræget sin hadtale ud over krystalnatsdemonstrationer og ved moskéer.
Det handler ikke om, hvorvidt man må have en politisk holdning, eller om man må demonstrere.
Det må man fuldstændig som nu, for heldigvis har vi vide rammer for både demonstrations- og ytringsfrihed i Danmark.
Det, vi indfører med de her skærpede strafzoner, er, at hadforbrydelser får en lidt højere strafferamme.
Jeg tror ikke, det er helt ved siden af at antage, at politiet prioriterer sager med højere strafferammer over sager med lavere strafferammer.
Sådan skal det også være.
Jeg synes, at de ændringer af straffeloven, vi behandler i dag, er helt i overensstemmelse med det, vi har aftalt i handleplanen mod antisemitisme.
En forbedring af beskyttelsen af alle minoriteter, som er omfattet af § 266 b, som vi i daglig tale kalder racismeparagraffen, vil forhåbentlig betyde en tryggere hverdag for minoriteter, og det vil forhåbentlig betyde, at det bliver tryggere at anmelde en hadforbrydelse.
Når det er sagt, må jeg sige, at i den del af lovforslaget, som handler om TCO-loven, har regeringen måske haft den lidt for store rettelak fremme, men det kan jeg forstå at ministeren gerne vil rette op på.